
Fotósélet – 2009. március 23.
A Magyar Művelődési Intézet és Képzőművészeti Lektorátus és a Magyar Fotóművészeti Alkotócsoportok Országos Szövetségének elektronikus hírlevele
Felelős szerkesztő és kiadó: Győri Lajos
Webszerkesztő: Szabó Márta
Szerkesztőség: gyoril@mmikl.hu : Telefonszám: (1) 225-6029; (1), 225-6033;Telefax: (1), 225-6030
Üzenetrögzítő éjjel-nappal: (1), 212-6258, Postacím: MAFOSZ, 1011 Bp., Corvin tér 8.
Archív számok megtalálhatók: www.erikanet.hu (a fényképezőgépre kattintva); a 
www.mmikl.hu és a  www.mafosz.hu weboldalakon. Megjelenik a Nemzeti Kulturális Alap Közművelődési Kollégiumának támogatásával
*
*
Tchibo fotópályázat
A pályázati kiírásban szereplő digitális képek mérete: jpeg - 72 dpi, 900x600 pixel. 
Beküldési cím: fotopalyazat@tchibo.hu  
Határidő: 2009. április 15.
Nevezési lap és részletes feltételek: www.mafosz.hu fotópályázatok menüpontban.
*
*
Kiállítások, események, meghívók
Az Ausztráliáról szóló kiállítást először március 14-én mutatták be mintegy 100 magyar vendég előtt Canberrában a nagykövetségi ünnepségen.  Utána áprilisban a melbourne-i Magyar Közösségi Központ következik, ahol néhány hétig lesznek a fényképek kiállítva, majd az anyag átkerül Sydneybe is egy időre.  
Budapesten vélhetően július közepén nyílik meg a kiállítás, erről még később értesítünk minden pályázót.
Emlékeztetőül: a kiállítás anyaga megtekinthető a www.mafosz.hu weblapon, mindjárt az első oldalon kiválasztva a tartalomjegyzékből. 
*
Dr. Agócs József Portugáliai képek című fotókiállításának megnyitója Salgótarjánban, a Balassi Bálint Megyei Könyvtárban 2009. március 31-én 17 órakor kezdődik. Az alkotót Homoga József aranydiplomás fotóművész köszönti. A tárlat április 18-ig látogatható. 
*
Payzs Anrdás, Németh Ádám, Máté Gábor (Mecseki Fotóklub) 3! (avagy) A tervszerű rendetlenség című fotó installáció megnyitójára 2009. március 19-én 18:00-kor kerül sor. Helyszín: Rómer Ház, Győr (Teleki u. 21.). Megnyitja: Selényi Károly István festő-, grafikusművész. A kiállítás megtekinthető április 23-ig.
*
Gulyás Gábor (Aesculap Fotóklub) és Sagát Lóránt Bibék, pillék, pihék című kiállítása az Újbudai Grosits Gyula Sport Általános Iskolában (1119 Budapest, Bikszádi utca 11-15.) tekinthető meg hétköznapokon   10 és  18 óra  között, 2009. április 6-ig.  

*
A Deák Diák Galériában (Deák Diák Ált. Iskola, VIII. Köztársaság tér 4.)a Szivárvány Fotóklub rendezésében 03. 30-tól 04. 30-ig Abonyi Maya és Baán Katalin Bartók c. fotókiállítása látható hétköznapokon 14.00 és 18.00 között. A kiállítás megnyitója 03. 30-án lesz 17 órakor. Megnyitja Fabó Katalin, közreműködik a Budapesti Énekes Iskola Nagyműhelye.
*
Az ajkai Nagy László Városi Könyvtár és Szabadidő Központ tisztelettel  meghívja önt 2009. március 20-án,
pénteken, 17 órakor a Városi Múzeumba Gyurom János természetfotós (Bakony fotóklub) A Bakony élővilága című fotókiállítására. A kiállítást megnyitja: Mátyus Károly fotóművész, a Bakony Fotóklub elnöke.

Közreműködik a Somvirágok együttes. A kiállítás megtekinthető 2009. április 18-ig, a múzeum nyitvatartási idejében.
*
A Pannónia Fotóklub Keresztek című fotókiállítása 2009. április 4-én 18 órakor nyílik a Püspöki Palotában (Szerbia, Pozivnica).
*
A miskolci Ifjúsági és Szabadidő Ház fotógalériája (Miskolc, Győri kapu 27.)tisztelettel meghívja Önt és barátait MURVAI ERVIN fotográfus VINTAGE, fények, melyek képpé akartak válni című fotókiállításának megnyitására. Megnyitó 2009. április 7. 17 óra. A kiállítást megnyitja Soltész Rezső a Fotó Video kiadó-szerkesztője, előadóművész. A kiállítás megtekinthető április 7-31-ig (hétköznap 9-19 óráig, szombaton 9-13 óráig).
*
Tél Rákosmentén
A rákoscsabai közösségi házban 2009. március 20.-án ünnepélyes keretek között nyitották meg a Tél a  Rákosmentén c. fotókiállítást. T. Szántó György fotóriporter méltatta a pályázók munkáját. A XVII. Kerületi Önkormányzat részéről Dunai Mónika Rákoscsabai önkormányzati képviselője köszöntötte a díjazott fotósokat és a megjelent vendégeket. A pályázatra 58 alkotó 478 fotója érkezett be, ebből 88 képet állítottak ki a rendezők. 
A közönség megtekinthette Boros Eszter Éva, Csányi S Csaba, Cseh Gabriella, Dr. Csuczy Péteré, Epres Erika, Fejér Gyula, Forrási Róbert, Hargitai Eszter, Holéry Petra, Harcza Lajos, Katona Erika, Koren Pál, Kreutzer Iván, Lendvay Norbert, Makovényi Zoltán, Pál Róbert, Pető Gábor, Szabó Gábor, Szanyi Dezső, Szanyi Dóra Ágnes, Tóthné Lelkes Szilvia, Vitárius Nikoletta, Zala Tivadar fotóit. A 18 év alatti alkotókat is elismerő oklevéllel díjazta zsűri. Arady Viktor, Bartos Lilla, Borbély Aliz, Epres Dóra, Fischer Vivien, Ivacs Norbert, Laki Dóra, Lohonya Alexandra, Orbán Beáta, Pásztor Zsanett, Simon Alexa, Takács Kinga részesült elismerő oklevélben. Könyvjutalmat kaptak az alábbi fotósok: Dávid Csaba, Tengecz Dávid, Vasadi Ervin, Ferencz Zsanett. A legjobb 18 év alatti pályázó díját a Végvári cukrászda ajánlotta fel, amit Szilágyi Emese nyert.
*
A Réti Pál Fotóklub hölgytagjainak kiállítása nyílik a Bánki Donát Közlekedésgépészeti Szakközépiskolában (1138 Budapest, Váci út 179-183.) március 30-án, délután fél 3-kor. Kiállítók: Hatvani Ágnes, Hodossy Ilona, Kántor Katalin, Nyiriné P.  Melinda, R. Kóródi Zsuzsanna, Simonovicsné S. Ilona.  A kiállítást megnyitja:  Dr. Mann Judit. Közreműködik: Kiss Zoltán.
*
Megnyílt a békéscsabai Márvány Fotóműhely weblapja. Elérhető az alábbi címen:
 www.marvanyfoto.weboldala.net
*
Kőszegi Gábor Virágkarnevál Kelenföldön című fotókiállítása megtekinthető a FSZEK Kelenföldi Könyvtárában (XI. ker., Etele út 55.) március 24-től április 25-ig.
*
Vedres-Galériában (Vedres István Építőipari Szakközépiskola, Szeged, Horváth Mihály u. 2-6., 1. em.)
Molnár Bence (Vedres Fotókör) "A világ húsz éves szemmel" és Marton József Ferenc (Vedres Fotókör) "A hangulat vándorai - képek Tarnai László verseire" c. fotókiállítások tekinthetők meg április 10-ig, minden nap munkaidőben. Minden érdeklődőt szeretettel várnak.
*
Molnár Ferenc EFIAP fotóművész „Tájak, emberek” című kiállításának megnyitója 2009. március 26-án 17 órakor a Margaréta Kávéházban (VÁC, Széchenyi utca 19.), mely 2009. április 25-ig tekinthető meg.  A kiállítást megnyitja: Kiss Zsolt önkormányzati képviselő.
*
2009. március 15-én a régeni református egyház ünnepi istentiszteletét követően Ötvös József esperes megnyitotta Bálint Zsigmond AFIAP, E-MAFOSZ/G "Templomaink I." című kiállítását. Bemutatásra került Maros megye 40 Árpád-kori valamint Középkori temploma és annak részletei. Ezt követően Bölöni Domokos író, újságíró bemutatta a  fotóművész "Lélekőrző falvaim" című albumát, melynek kiadója a Hargita Megyei Kulturális Központ. Szerkesztés, szöveggondozás  Cseke Gábor. Borítóterv, grafikai szerkesztés Ádám Gyula.
*
A Somogyi Fotóklub Kaposváron a MTSZ Székházban (Bajcsy-Zs. u. 1./c) 2009. április 15-én 16 órakor 50 éves fennállásának emlékére, egykori és jelenlegi tagjainak fotóiból ünnepélyes kiállítást rendez. A kiállítást Keleti Éva fotóművész nyitja meg. Bemutatásra kerül az újonnan elkészült FOTÓALBUM, amely az 50 év képeiből, a jubileumi (2008-as) év eseményeiből készült képeket tartalmazza, és a helyszínen megvásárolható lesz. Mindenkit szeretettel vár a klub tagsága! 
*
*
Magyar sikerek külföldön
Moldován Mihály EFIAP fotóművész négy felvételét fogadta el a zsűri a 2009-es STROM nemzetközi fotópályázaton. Az amerikai Greater Lynn nemzetközi pályázaton egy képe jutott be a kiállításra.
*
Szabó Márta (Főnix Fotóművészeti Kör, Székesfehérvár) a 2nd INTERNATIONAL PHOTOGRAPHY EXIBITION „BOR 2009“ pályázaton, két kategóriában 2-2 alkotását fogadták el bemutatásra, ebből egyet FIAP bronz éremmel díjaztak.
*
Kerekes Istvánnak EFIAP (Mosonmagyaróvár) a 25° Concorso Fotografico Internazionale di San Marino 2009 –en 2 fotója, a Bor 2009-en Szerbiában szintén 2 felvétele kerül kiállításra. A 2009 Tropical Image Exhibition – Florida – U.S.A. zsűrije 3 fotóját választotta be a kiállításra,  amelyből a “Zsákmány” című fotó Honorable Ribbon-t, és a “Táj hattyúkkal” című munkája szintén Honorable Ribbon-t kapott !
*
San Marinóban a "Turizmus a világban" nemzetközi fotópályázaton  Törköly József (Szeged, Lajos Sándor Fotóklub) két képét elfogadták.
*
Bese Zoltán (Dabasi Fotóklub Egyesület) két fotóját fogadták el bemutatásra szerbiai Bor 2009 c. kiállításon, míg az indiai 1st Asanol International Salon 2009-en egy fotója szerepel majd. 
*
*
Hirdetés
Matula Miklós makró objektívet keres egy Canon EOS 350D fényképezőgéphez. A márkához nem ragaszkodik és a gyújtótávolságban sincs megkötés, általános használatra kellene. Ajánlatok küldhetők: matumik@gmail.com címre. 
*
*
Felhívás
A Maros Megyei Múzeum a Marosvásárhelyi Fotóklubbal, a Magyar Újságírók Romániai Egyesületével és a Népújsággal közösen a megyei múzeum keretében létrehozza az erdélyi fotótörténeti gyűjteményt. Az állomány gyarapítása érdekében gyűjtést kezdeményez. Az említett intézmények felkérik  mindazokat, akik támogatni szeretnék a kezdeményezést, hogy megőrzés, tárolás és kiállítás végett a következő fotótechnikai eszközöket, illetve fényképfelvételeket adományozzák vagy bocsássák a múzeum rendelkezésére. 
1. Analóg fényképezőgépek, laboratóriumi és stúdió berendezések, dokumentációs anyagok a fotográfia megjelenésétől az 1980-as évekig. 
2. Olyan dokumentum értékű fényképfelvételek, amelyeken már nem létező épületeket, helyszíneket örökítettek meg. Köztük lehet olyan családi jellegű fotó is, aminek a hátterében az említett épületek, városrészek ma már nem láthatóak. 
3. Olyan fotók, amelyeken az ábrázolt személyek ma már nem létező népviseleti ruhában, egyenruhában, vagy bármilyen korhű öltözetben jelennek meg. 
4. Olyan ipari, kézműves, vagy népművészeti fotók, amelyek felszámolt gyárépületet, belsőt, munkafolyamatot rögzítettek. 
5. Bármilyen eseményfotó (sajtófotó), ami egy történelmi, településtörténeti (és nem családi) vagy bármilyen más (árvíz, földrengés, tűzeset, stb.) alkalommal készült. 
6. Olyan portrék, amelyen jeles személyiség (politikus, irodalmár, színművész) szerepel. 
7. Olyan szociófotók, amelyek valamely társadalmi csoportot ábrázolnak már nem létező környezetben. 
8. Olyan művészeti eseményhez, rendezvényhez kötődő fotók, amelyeken jeles előadók, alkotók szerepelnek. 
9. Olyan művészfelvételek, amelyeket neves erdélyi fotográfusok készítettek. 
Amennyiben a tulajdonosok igénylik, a múzeumnak felajánlott tárgyak tulajdonjogát megőrizhetik, ha valamelyik tárgy, vagy felvétel kiállításra kerül az adományozó nevét feltüntetik a tárlókban. A nyilvántartásba vétel megkönnyítésére kérjük a felajánlott felvételek adományozóit, hogy amennyiben lehet mellékeljék a fényképek elkészítésének helyszínét, időpontját, a rajta szereplő személyek nevét, a technikai adatokat (milyen géppel esetleg blende nyílással és zársebességgel készült). Ugyanakkor kérjük a felajánló adatait, elérhetőségét is feltűntetni. Nagyobb gyűjtemény adományozása esetén a felszerelések, illetve a fényképek elszállítását biztosíthatjuk. A kurátorok fenntartják az előválogatás jogát. Az átvétel a jelenleg érvényben levő jogszabályoknak megfelelő jegyzőkönyv által történik, amelyben mindkét fél kezelési, illetve tulajdonosi jogát tiszteletben tartják. A gyűjteményt szakemberek rendszerezik majd. A muzeális értéket nem képviselő fényképezőgépet, berendezést, vagy fényképet nem őrizzük meg. A muzeális értéket nem képviselő fényképezőgépet, berendezést, vagy fényképet nem őrizzük meg, kérésre visszaszolgáltatjuk.  Ez esetben a szállítást nem vállaljuk. Kérjük, jelezzék a felajánlási szándékot a gyűjtemény kurátorainak: Bálint Zsigmond fotóművész 0265-237-445-ös telefonszámán vagy a balint.zsiga@rdslink.ro e-mail címen, illetve Vajda György fotóriporter 0744-604-244-es telefonszámán, illetve a gyvajda@yahoo.com e-mail címén. 
Soós Zoltán, a Maros Megyei Múzeum igazgatója 
*
*
Exposia Alkotócsoport Székelyudvarhelyen
Megalakult az Exposia Alkotócsoport Székelyudvarhelyen. Tagjai Balázs György, Balázs Ödön (Székelyudvarhely), Flórián Csaba (Béta), Fülöp Lóránt (Agyagfalva), Kibédi Sándor (Székelyudvarhely), Kuthi Lázár (Felsőboldogfalva). A képírás szerelmeseiből verbuválódott társaság tagjai mindannyian fiatalok, akik folyamatosan dolgoznak, és alkotásaikat tematikus kiállítások anyagaként kívánják bemutatni a közönségnek. Az alkotómunka serkentését azáltal kívánják elérni, hogy azt tervezik: találkozásaik alkalmával közösen fotózzanak, illetve kiértékeljék a készült felvételeket. A csoport nyitott, csatlakozhat hozzá bárki, hiszen az alkotás szabadságát előbbre valónak tartják minden másnál. Nem csupán kiállításra, hanem együtt való alkotásra is meghívják ismerőseiket, illetve terveznek olyan közös programokat, amelyeken bárki érdeklődő részt vehet: találkozás neves fotográfusokkal, közös munka velük, a közeljövőben pedig beindítják a Székelyudvarhely épített örökségének és eseményeinek fotós dokumentálását célzó programjukat. Mi az, ami számít? A minőség. Jól szerkesztett, jó minőségű felvétel, ötletesség, jó témák, sajátos szempont, nézőpont érvényesülése. Első kiállításukat természetfotókból válogatták Természet(l)esen címmel, amelynek április 9-én, csütörtökön lesz a megnyitója Székelyudvarhelyen. A helyiek mellett meghívottak is szerepelnek, akik már tiszteletbeli tagok is: Kerekes István E-FIAP (Mosonmagyaróvár, Magyarország), Hajdu Tamás (Nagybánya), Tóth Zsuzsanna MFVSZ (Hatvan, Magyarország). A kiállítás tervezett további állomásai: Szováta, Nagybánya, Szilágysomlyó, Székelykeresztúr és Nyírbátor (Magyarország). A lehetőségek nyitott ablakából nézve előre szinte végtelen a magukat kínáló témák, a megörökítésre érdemes pillanatok meg helyzetek száma. Csábít az új, néha meg éppen az ismert vonzza a fotóst. Weblapjuk: http://exposia.blogspot.com
*
*
Fotótanfolyam a Hargita Megyei Kulturális Központban
A Hargita Megyei Kulturális Központ a Munkaügyi Minisztérium által akkreditált fotótanfolyamot indít 2009. április 17-ével kezdődően
A 80 órás képzésre jelentkezhetnek a teljesen kezdők és a gyakorlottabb fotózni vágyók, illetve azok is, akik hosszú ideje fotóznak, de tudásukat szeretnék elmélyíteni. A jelentkezés feltétele, hogy a tanulni vágyók hozzanak magukkal fényképezőgépet. 
A képzés 5 hétvége alatt zajlik: április 17–19., 24–26., május 8–10., 15–17., 22–24. Péntekenként 1700-21 00, szombaton és vasárnap 9 00-15 00  között. 
Az oktatók szakavatott, nemzetközi elismerésekkel díjazott, a fotózást  művészeti fokon gyakorló fotográfusok.   
Ádám Gyula csíkszeredai fotográfus a Hargita Megyei Kulturális Központ munkatársa, fotó-videó szakembere, arculattervezője az intézmény programjainak és grafikai szerkesztője kiadványainak. 2002-től kezdődően művészeti vezetője volt a HMKK által szervezett 16 fotótábornak, illetve a fotótáborok anyagából létrehozott kiállításoknak. Fotóművészeti tevékenységét számos kiállítás, népszerű kiadványok és díjak, elismerések jelzik, műfajilag a dokumentarista és etnofotók közé sorolhatók munkái. 2008-ban Magyar Művészetért díjat vehetett át. 
Erdély Bálint Előd székelyudvarhelyi fotográfus. Kiemelt témái a szocio és az akt, 1999 és 2004 között operatőrként dolgozott. Számos kiállítása volt, és sok szakmai pályázat díjazottja. Rendszeresen vesz részt fotótáborokban, oktatóként diáktáborokban is. Közreműködött több kiadványban. Munkái megtekinthetők a www.exposed.ro honlapon.
Molnár Attila szintén csíkszeredai fotográfus, a kolozsvári Képzőművészeti és Design Egyetem doktorandusz diákja, kutatási témája az erdélyi fotográfia története. Alapítója és elnöke az Erdélyi Fotográfiai Múzeumért Egyesületnek, melynek célja létrehozni Erdély fotográfiai múzeumát: régi fényképeket gyűjteni, digitalizálni, archiválni illetve nyilvánossá tenni. Munkái az etnofotó és a dokumentarista műfajokat képviselik. Szintén kiállítások, táborokban való részvételek jellemzik fotográfusi tevékenységét. 
Veres Nándor Magyarországon született, jelenleg Csíkszeredában él. Hivatásos fotóriporter, a Heti Válasz, a Magyar Demokrata, a Magyar Nemzet lapok külső munkatársa. A HMKK-fotótáborok rendszeres résztvevője, számos kiállításon, kiadványban közreműködik. Nemzetközi versenyeken szerzett díjakat. 
A képzés tantárgyai és témái: fotográfiatörténet, az erdélyi fotográfia története, fotótechnika, a fotográfia teremtette műfajok, családi események fotózása, műtermi fotózás, modellek, szabadtéri rendezvények, sajtótájékoztatók fotózása, a legújabb digitális képfeldolgozási programok, HDR- és panorámaképek készítése, képelemzés.  
A résztvevők betekinthetnek a HMKK XVII . fotótáborában, Csíkszentdomokoson zajló tevékenységbe.
A tanfolyam díja: 800 lej.  Részletfizetés lehetséges!  
További információ és jelentkezés: munkanapokon a HMKK székhelyén, Temesvári sugárút  4. szám, telefonon: 0266 315 891, 0746 244 235.
*
*
100 éve született Radnóti Miklós
Nem tudhatom, hogy másnak e tájék mit jelent? 
A centenárium alkalmat teremt arra, hogy mind a fiatalok, mind az idősebb korosztály közelebb kerülhessen ahhoz a csodálatos értékvilághoz, amit Radnóti írásaival teremtett. Az Ady Endre Városi Könyvtár és Művelődési Központ nyílt fotópályázatot hirdet amatőr alkotók számára. 
Nem tudhatom… 
- ki ne ismerné Radnóti egyik leghíresebb költeményét?! Arra kérünk minden alkotót, hogy a pályázat címét értelmezzék szabadon, sokoldalúan és kreatívan! Minden olyan alkotásnak örülünk, mely a fotóművészet kifejezőeszközeivel mesél arról, hogy készítőjének „mit jelent e tájék”, a szülőföldje! Meséljenek a képek, meséljen a szülőföld!
Pályázati feltételek:
Pályázni két kategóriában lehet:
A. kategória: 15-18 év közöttiek (középiskolás) 

B. kategória: 18 éves kortól (felnőtt) 

Alkotónként maximum 3 db JPEG formátumú fotó nevezhető.
A képek hosszabbik oldala minimum 2000 pixel(képpont) legyen. A fotókat CD-n vagy bármilyen más digitális adathordozón a következő címre kérjük eljuttatni:
	


Ady Endre Városi Könyvtár és Művelődési Központ, 6500 Baja, Petőfi-sziget 11. (Ifjúsági Ház)
Természetesen lehetőség van papírképek benyújtására is 21x30 cm-es (A/4) méretben.
(A CD lemezeket a képek átvétele-mentése után visszaszolgáltatjuk az alkotónak)
A kép(ek) mellé csatolt dokumentumban kérjük feltüntetni a következőket:
-a szerző neve, életkora (iskolája - A. kategóriában), e-mail címe, postacíme, telefonszáma
-a kép készítésének helye
A legjobb képekből 2009. novemberében a Művelődési Ház kiállítást szervez.
A pályázó a képek beküldésével elfogadja a kiírás feltételeit, és nyilatkozik, hogy a képek saját felvételei és más személy szerzői jogát nem sértik.
Beadási-beérkezési határidő: 2009. július 31.
A képeket szakmai zsűri értékeli, a díjazott alkotókat levélben értesítjük!
Mindkét kategória első három helyezettje oklevélben és értékes díjakban részesül.
További információ: 79/326-242 (Ifjúsági Ház)

